Pitkän linjan demarivaikuttajan mielestä SDP:n linja on kadonnut yksilökeskeisyyden alle.

Vapaa tutkija ja kirjoittaja Arja Alho arvostelee puolueensa viimeaikaista johtoa kyvyttömyydestä haastaa vallalla olevaa talousajattelua. Alhon mielestä kuumana käynyt keskustelu siitä, kuka puoluetta johtaa, on toissijaista SDP:n politiikan sisältöön nähden.

– En pystynyt nukkumaan, kun katsoin puolueen alamäkeä vaalituloksessa. Se on järkyttävää. Kysymys on sukupolvien työstä eikä ihmisistä, ja on kammottavaa kun puhutaan, miltä Jutasta tai Antista tuntuu. Kysymys on koko sosiaalidemokraattisen liikkeen perusasioista ja se on paljon enemmän kuin nämä ihmiset, Alho sanoi keskiviikkona Ylen aamu-tv:ssä.

Alhon mukaan SDP:n sisällä on harhauduttu punomaan tarinaa, jonka mukaan puolueen linja pitäisi valita entisen puheenjohtajan Jutta Urpilaisen modernin ja uuden puheenjohtajan Antti Rinteen perinteisen ay-linjan välillä. Kyse pitäisi olla Alhon mukaan talous- ja työllisyyspolitiikan linjasta.

– Työllisyyspolitiikassa on kaksi erilaista lähtökohtaa. Toinen lähtee tarjontalähtöisestä ajattelusta ja toinen kysyntälähtöisestä, ja nyt tarjonta on ollut vahvasti esillä. Nuoria potkitaan pois yliopistoista kuluttamasta penkkiä. Tärkeätä olisi valita kysyntälähtöinen ajattelu. Julkisen vallan tehtävä on saada aikaan kysyntää silloin, kun yksityinen sektori ei vedä, Alho sanoi.

Vallalla oleva uusklassinen lähestysmistapa on perinteisesti suhtautunut penseästi julkisen sektorin rooliin talouden toiminnassa. Alhon peräänkuuluttamassa jälkikeynesiläisessä politiikassa julkinen sektori taas pyrkii esimerkiksi elvyttämällä luomaan kysyntää työmarkkinoilla.

– Finanssikriisin keskeisin opetus on, että tarvitsemme markkinoiden säätelyä, ja julkisen vallan pitää olla aktiivinen, Alho sanoi.

Alhon mielestä SDP:stä hallituksessa olevien on kaikkien edustettava tätä linjaa.

Alho on toiminut SDP:n kansanedustajana sekä toisena valtiovarainministerinä.

"Puoluesihteereiltä puuttunut motivaatiota"

Alho sohaisi aamu-tv:ssä myös vieraana ollutta SDP:n kansanedustajaa Mikael Jungneria. Hän arvosteli tätä urakeskeisyydestä.

– Meillä on ollut epäonnea jo pitkään esimerkiksi puoluesihteerivalintojen kanssa sillä tavalla, että ei ole ollut motivaatiota tehdä työtä uuden puolueorganisaation luomiseksi. Niin kuin sinäkin Mikael, olet lähtenyt luomaan tavallaan omaa uraa, ja on paljon perusasioita, jotka pitää saada kuntoon, Alho sanoi.

Hänen mukaansa Jungner on yksi monesta noin kymmenen viime vuoden aikana toimineista puoluesihteereistä, jotka ovat epäonnistuneet puolueorganisaation kokoamisessa.

Jungner vastasi arvosteluun toteamalla, että hän luopui puoluesihteeriydestä Paavo Lipposen epäonnistuneen presidentinvaalikampanjan vuoksi.

– Syy minkä takia luovuin ei suinkaan ollut mikään uranteko, vaan siinä olivat Lipposen vaalit, jotka menivät penkin alle. Alle kymmenen prosentin kannatus. Siinä tilanteessa jonkun pitää kantaa vastuuta, ja parempi että puoluesihteeri lähtee, Jungner sanoi.